ওয়েব ডেস্ক: পুরভোটে সন্ত্রাসের অভিযোগ নিয়ে এবার আদালতের দ্বারস্থ হল বিজেপি। আজ দুপুর দুটোয় জরুরি ভিত্তিতে মামলার শুনানি হবে হাইকোর্টে।  কলকাতা পুরসভার ১০৮ নম্বর ওয়ার্ডের ধাপা, নোনাডাঙ্গার বিস্তীর্ণ এলাকা, ৪০ নম্বর ওয়ার্ড, কেশব চন্দ্র স্ট্রিট, কলেজ স্ট্রিট এলাকায় বিজেপি প্রার্থীদের মারধরের ঘটনা ঘটেছে। সব ক্ষেত্রেই অভিযোগের তির তৃণমূলের কংগ্রেসের বিরুদ্ধে। এবিষয়ে পুলিসের কাছে অভিযোগ সত্ত্বেও কোনও রকম উদ্যোগ তো দূর অস্ত এফআইআরও দায়ের করেনি পুলিস। তাই এবার পুলিসি নিষ্ক্রিয়তার বিরুদ্ধে আদালতের হস্তক্ষেপ চেয়ে মামলা দায়ের করল বিজেপি। এদিকে, আগামিকালই পুরভোট। কিন্তু কাশীপুরে অশান্তি চলছেই। আজ সকালেও স্থানীয় দুই তৃণমূল নেতার গোষ্ঠীদ্বন্দ্বে ফের উত্তপ্ত হয়ে ওঠে কাশীপুর এলাকা। এক নম্বর ওয়ার্ডে মারধর করা হয় বিক্ষুব্ধ তৃণমূল কর্মী মণিপ্রসাদ সিংয়ের ছেলে মণীন্দ্র সিংকে। মণিপ্রসাদ সিং স্থানীয় তৃণমূল নেতা আনোয়ার খান গোষ্ঠীর লোক বলেই এলাকায় পরিচিত।